Karina Adsbøl (DD), 2023-05-09:
Tak for det.
Forslagsstillerne foreslår, at alle skriftlige eksamener fremover skal afholdes lokalt på uddannelsesinstitutionen uden internetadgang eller helt analogt med pen og papir, så muligheden for eksamenssnyd med brug af internet og teknologi undgås.
Fremover skal eksamenerne foregå fysisk på uddannelsesinstitutionen eller i haller osv., hvor det skal være muligt at sikre, at der ikke er adgang til internettet.
Jeg tror, at vi alle sammen kan blive enige om, at eksamenssnyd er et alvorligt problem, der underminerer værdien og integriteten af vores uddannelsesystem.
Der er desværre nogle elever og studerende, der forsøger at snyde sig til en eksamen, og en af de mest effektive måder, de gør det på, er ved at bruge internettet til at finde svar og information.
Men eksamenssnyd er jo ikke noget nyt.
Det har eksisteret i mange år, men med den digitale tidsalder er der nu flere værktøjer til rådighed end nogen sinde før.
I den forbindelse ved vi, at mange lærere har luftet bekymringen om særlig brugen af ChatGPT, som er en kunstig intelligensalgoritme, der kan kommunikere med mennesker i et naturligt sprog.
Vi forventer selvfølgelig også, at ministeren er lydhør over for lærernes bekymringer og tager dem alvorligt.
Men det er vigtigt at undersøge, hvordan og i hvilket omfang ChatGPT bruges til eksamenssnyd, men også af snyd generelt, og hvad der kan gøres for at dæmme op for, at elever vælger at snyde.
Man kan jo indføre nogle foranstaltninger for at forhindre eksamenssnyd ved hjælp af internettet.
Det kan man f.eks. gøre ved at installere software, der blokerer internetadgangen til computeren eller ved at have eksamensvagter til at overvåge elevernes aktiviteter.
Men vi deler sådan set forslagsstillernes bekymring, og vi støtter også op om intentionen om at nedbringe mængden af eksamenssnyd, så elever alene bedømmes på deres faglighed og kunnen og deres fremtidige arbejdsgiver kan stole på de eksamenspapirer, de præsenterer til jobsamtalen.
Men det må også være regeringen og ministerens ansvar med inddragelse af lærere, elever og andre parter på området at vurdere, om de nye teknologier udgør en så stor risiko for snyd ved eksamener og for elevernes faglige udvikling, at der er behov for at ændre i prøvebekendtgørelser og rammer for eksamensafholdelse.
I den forbindelse går vi i Danmarksdemokraterne gerne ind i drøftelser om, hvordan vi kan give lærerne bedre rammer for at opdage snyd i første omgang samt at begrunde en eventuel mistanke om snyd.
I forlængelse af de drøftelser er vi også villige til at se på, om der er eksamener, der skal omlægges eller kan omlægges, så det bliver sværere at snyde, men vi tror ikke, at løsningen er et totalforbud og at forbyde teknologien og gå tilbage til pen og papir.
Der vil altid være nogle, der ønsker at hoppe over, hvor gærdet er lavest, og de finder som regel også en vej.
Så skal vi selvfølgelig også huske de unge på konsekvenserne ved at gøre netop det.
Jeg har også selv siddet og leget lidt med det der ChatGPT, simpelt hen fordi min bror ringede og sagde, at det var et helt fantastisk redskab, der kunne lave alle mine ordførertaler.
Så tænkte jeg, at det skulle jeg da kigge på, og jeg spurgte så robotten: Hvem er Karina Adsbøl?
Og robotten svarede simpelt hen fejl i hver sætning.
Bl.a. skrev den, at jeg var født i Aalborg.
Jeg er født i Kolding, og den skrev faktisk også, at jeg i 2019 blev udnævnt til minister for ældre og boligforhold under Mette Frederiksen.
Altså, det er jo lidt interessant, ikke?
Men jeg måtte så gå af i 2020 på grund af inhabilitet.
Det var sådan noget, den chatrobot skrev, så det var ret komisk.
Jeg fik mig i hvert fald et grin over det.
Men det handler vel, tror jeg, også om, hvad man giver og fodrer den her robot med, og hvor meget man giver den af redskaber, når man spørger den om nogle ting, i forhold til hvordan den svarer.
Men vi indgår gerne i de her drøftelser.
Vi kan ikke støtte forslaget, som det ligger her.
For jeg tror også, at det er godt, at man har teknologiske redskaber til eksamen, om end jeg da håber, at vi kan finde en god vej til – kan man sige – at komme snyden til livs.
Tak for ordet.